P9_TA(2019)0030

Gensko spremenjena koruza MON 89034 × 1507 × MON 88017 × 59122 × DAS-40278-9 in gensko spremenjena koruza s kombinacijo dveh, treh ali štirih transformacij MON 89034, 1507, MON 88017, 59122 in DAS-40278-9

Resolucija Evropskega parlamenta z dne 10. oktobra 2019 o osnutku izvedbenega sklepa Komisije o odobritvi dajanja na trg proizvodov, ki vsebujejo gensko spremenjeno koruzo MON 89034 × 1507 × MON 88017 × 59122 × DAS-40278-9 in gensko spremenjeno koruzo s kombinacijo dveh, treh ali štirih transformacij MON 89034, 1507, MON 88017, 59122 in DAS-40278-9, v skladu z Uredbo (ES) št. 1829/2003 Evropskega parlamenta in Sveta (D062827/02 – 2019/2829(RSP))

(2021/C 202/05)

Evropski parlament,

— ob upoštevanju osnutka izvedbenega sklepa Komisije o odobritvi dajanja na trg proizvodov, ki vsebujejo gensko spremenjeno koruzo MON 89034 × 1507 × MON 88017 × 59122 × DAS-40278-9 in gensko spremenjeno koruzo s kombinacijo dveh, treh ali štirih transformacij MON 89034, 1507, MON 88017, 59122 in DAS-40278-9, v skladu z Uredbo (ES) št. 1829/2003 Evropskega parlamenta in Sveta (D062827/02

— ob upoštevanju Uredbe (ES) št. 1829/2003 Evropskega parlamenta in Sveta z dne 22. septembra 2003 o gensko spremenjenih živilih in krmi (1) ter zlasti člena 7(3) in člena 19(3) Uredbe,

— ob upoštevanju glasovanja Stalnega odbora za prehranjevalno verigo in zdravje živali iz člena 35 Uredbe (ES) št. 1829/2003, ki je potekalo 12. julija 2019 in na podlagi katerega mnenje ni bilo sprejeto, ter glasovanja v odboru za pritožbe, ki je potekalo 16. septembra 2019, na podlagi katerega mnenje prav tako ni bilo sprejeto,

— ob upoštevanju členov 11 in 13 Uredbe (EU) št. 182/2011 Evropskega parlamenta in Sveta z dne 16. februarja 2011 o določitvi splošnih pravil in načel, na podlagi katerih države članice nadzirajo izvajanje izvedbenih pooblastil Komisije (2),

— ob upoštevanju mnenja, ki ga je Evropska agencija za varnost hrane (agencija EFSA) sprejela 28. novembra 2018 in je bilo objavljeno 14. januarja 2019 (3),

— ob upoštevanju svojih prejšnjih resolucij, s katerimi je nasprotoval odobritvi gensko spremenjenih organizmov (GSO) (4),

— ob upoštevanju predloga resolucije Odbora za okolje, javno zdravje in varnost hrane,

— ob upoštevanju člena 112(2) in (3) Poslovnika,

A. ker je družba Dow AgroSciences Europe 6. februarja 2013 v imenu družbe Dow AgroSciences LLC pri pristojnem nizozemskem organu v skladu s členoma 5 in 17 Uredbe (ES) št. 1829/2003 oddala vlogo (v nadaljevanju: vloga) za dajanje na trg živil, živilskih sestavin in krme, ki vsebujejo gensko spremenjeno koruzo MON 89034 × 1507 × MON 88017 × 59122 × DAS-40278-9 (v nadaljnjem besedilu: koruza, spremenjena z zložbo genskih elementov), so iz nje sestavljeni ali proizvedeni; ker vloga zajema tudi dajanje na trg proizvodov, ki vsebujejo koruzo, spremenjeno z zložbo genskih elementov, ali so iz nje sestavljeni in so razen za hrano in krmo namenjeni tudi za drugačno uporabo, z izjemo gojenja;

B. ker je vloga zajemala tudi dajanje na trg proizvodov, ki vsebujejo 25 podkombinacij koruze s transformacijami iz koruze, spremenjene z zložbo genskih elementov, so iz njih sestavljeni ali proizvedeni; ker je bilo 11 od teh podkombinacij že odobrenih (5); ker je preostalih 14 podkombinacij poleg koruze, spremenjene z zložbo genskih elementov, zajetih v osnutku izvedbenega sklepa Komisije;

C. ker je EFSA 28. novembra 2018 v skladu s členoma 6 in 18 Uredbe (ES) št. 1829/2003 sprejela pozitivno mnenje, ki je bilo objavljeno 14. januarja 2019 (6);

D. ker zložena gensko spremenjena koruza nastane s križanjem petih dogodkov gensko spremenjene koruze in povzroča odpornost proti herbicidom, ki vsebujejo glufosinat, glifosat in 2,4-D, ter proizvaja šest insekticidnih beljakovin (beljakovin Bt ali Cry): Cry1A.105, Cry2Ab2, Cry1F in CryBb1, ki so toksične za nekatere ličinke metuljev, ter Cry34Ab1 in Cry25Ab1, ki sta toksična za nekatere ličinke hroščev (7);

Pripombe držav članic

E. ker so države članice Evropski agenciji za varnost hrane v trimesečnem posvetovalnem obdobju (8) predložile številne kritične pripombe, vključno s tem, da ni mogoče priti do dokončnega sklepa (zlasti v zvezi z živili) glede dolgoročnih učinkov živila in/ali krme na razmnoževanje ali razvoj, da so pred dokončanjem ocene tveganja potrebne nadaljnje informacije, da analiza sestave kaže na pomanjkanje enakovrednosti med zloženo gensko spremenjeno koruzo in podobno konvencionalno vrsto in da zato ni mogoče zagotoviti varnosti, da je načrt spremljanja okolja po dajanju na trg neustrezen in da je potrebnih več raziskav o biološki vlogi in dejavnostih beljakovin Cry v zvezi s sesalci, preden se lahko ocenijo za varne;

F. ker vlagatelj ni predložil podatkov o poskusih za 14 neodobrenih podkombinacij zložene gensko spremenjene koruze (9); ker se zložba genskih elementov ne bi smela odobriti brez natančne ocene podatkov o poskusih za vsako podkombinacijo;

Komplementarni herbicidi

G. ker so številne študije pokazale, da se za gensko spremenjene poljščine, ki so odporne na herbicide, uporabijo večje količine herbicidov (10); ker je treba zato pričakovati, da bo zložena gensko spremenjena koruza izpostavljena večjemu in večkratnemu odmerku glufosinata, glifosata in 2,4-D, posledica tega pa bodo večje količine ostankov v pridelku;

H. ker na podlagi zadnjega usklajenega večletnega nadzornega programa Unije za leta 2020, 2021 in 2022 države članice niso dolžne meriti ostankov glifosata, glufosinata in 2,4-D na uvoženi koruzi (11); ker ni mogoče izključiti, da bodo zložena gensko spremenjena koruza ali iz nje pridobljeni proizvodi za živila in krmo presegli mejne vrednosti Unije za ostanke, ki so bili določeni za zagotavljanje varstva zdravja potrošnikov;

I. ker še vedno obstajajo pomisleki glede rakotvornosti glifosata; ker je EFSA novembra 2015 zaključila, da je malo verjetno, da bi bil glifosat rakotvoren; ker je prav nasprotno Mednarodna agencija za raziskave raka, ki deluje pod okriljem Svetovne zdravstvene organizacije, leta 2015 glifosat razvrstila med snovi, ki so verjetno rakotvorne za ljudi;

J. ker po mnenju EFSA manjkajo toksikološki podatki, potrebni za oceno tveganja za potrošnike v zvezi s številnimi razgradnimi produkti glifosata, ki so pomembni za gensko spremenjene poljščine, ki so odporne na glifosat (12);

K. ker je v gensko spremenjenih rastlinah možno, da so način, kako rastlina razgradi komplementarne herbicide, ter sestava in s tem toksičnost razgradnih produktov (metabolitov) posledice same genske spremembe; EFSA navaja, da to velja prav v primeru, če je komplementarni herbicid glifosat (13);

L. ker je glufosinat razvrščen kot toksičen za razmnoževanje 1B in zato zanj veljajo merila za izločitev iz Uredbe (ES) št. 1107/2009 Evropskega parlamenta in Sveta (14); ker je veljavnost odobritve glufosinata za uporabo v Uniji potekla 31. julija 2018 (15);

M. ker se na podlagi neodvisnih raziskav pojavlja zaskrbljenost glede nevarnosti aktivne snovi 2,4-D za razvoj zarodka, prirojene napake in endokrine motnje;

N. ker strokovnjak, ki je sodeloval pri razvoju gensko spremenjenih rastlin, v svojem nedavnem članku dvomi o varnosti gensko spremenjenih poljščin, odpornih na 2,4-D, zaradi njegove razgradnje v citotoksični razgradni produkt 2,4-diklorofenol (2,4-DCP) (16);

Beljakovine Bt

O. ker številne študije ugotavljajo, da so bili opaženi stranski učinki izpostavljenosti beljakovinam Bt, ki lahko vplivajo na imunski sistem, ter da imajo lahko nekatere beljakovine Bt adjuvantne lastnosti (17), kar pomeni, da lahko okrepijo alergenost drugih beljakovin, s katerimi pridejo v stik;

P. ker je en član odbora EFSA za gensko spremenjene organizme, ki je med postopkom ocenjevanja podobne, a ne enake zložene gensko spremenjene koruze in podkombinacij, sprejel manjšinsko mnenje, v katerem je zatrdil, da pri vrstah uporabe, pri katerih se izraža beljakovina Bt, niso bili ugotovljeni neželeni učinki, vendar jih v toksikoloških študijah, ki jih trenutno priporoča in uporablja agencija EFSA za oceno varnosti gensko spremenjenih rastlin, niti ni mogoče ugotoviti, saj te študije ne vključujejo ustreznih testov v ta namen (18);

Q. ker nedavna študija kaže, da hitra rast uporabe tretiranja semen z neonikotinoidi v Združenih državah sovpada s povečano zasaditvijo gensko spremenjene koruze Bt (19); ker je Unija prepovedala uporabo na prostem treh neonikotinoidov, vključno s premazi za semena, zaradi njihovega vpliva na medonosne čebele in druge opraševalce (20);

R. ker ocena ostankov herbicidov in njihovih metabolitov na gensko spremenjene organizme, pa tudi njihove morebitne interakcija z beljakovinami Bt, naj ne bi sodila na področje pristojnosti odbora EFSA za gensko spremenjene organizme;

Nedemokratični postopek

S. ker pri glasovanju Stalnega odbora za prehranjevalno verigo in zdravje živali iz člena 35 Uredbe (ES) št. 1829/2003, ki je potekalo 12. julija 2019, ter odbora za pritožbe 16. septembra 2019 ni bilo sprejeto mnenje, kar pomeni, da države članice odobritve niso podprle s kvalificirano večino;

T. ker je Komisija v obrazložitvenem memorandumu zakonodajnega predloga z dne 22. aprila 2015 o spremembi Uredbe (ES) št. 1829/2003 v zvezi z možnostjo držav članic, da na svojem ozemlju omejijo ali prepovedo uporabo gensko spremenjenih živil in krme, in v obrazložitvenem memorandumu zakonodajnega predloga z dne 14. februarja 2017 o spremembi Uredbe (EU) št. 182/2011 obžalovala dejstvo, da je od začetka veljavnosti Uredbe (ES) št. 1829/2003 sprejemala odločbe o odobritvi, ki niso bile podprte z mnenjem odbora držav članic, in da je vrnitev dosjeja Komisiji v končno odločanje, ki naj bi bila kvečjemu izjema v postopku kot celoti, postala pravilo pri odločanju o odobritvi gensko spremenjenih živil in krme; ker je predsednik Komisije to prakso že večkrat označil za nedemokratično (21);

U. ker je Parlament v osmem zakonodajnem obdobju sprejel resolucije, v katerih nasprotuje dajanju na trg gensko spremenjenih organizmov za živila in krmo (33 resolucij) ter gojenju teh organizmov v Uniji (tri resolucije); ker se med državami članicami ni oblikovala kvalificirana večina, ki bi podpirala odobritev katerega koli izmed teh gensko spremenjenih organizmov; ker Komisija sicer priznava demokratične pomanjkljivosti, odsotnost podpore držav članic in nasprotovanje Parlamenta, a vseeno še naprej daje dovoljenja za gensko spremenjene organizme, čeprav temu ni pravno zavezana;

1. meni, da osnutek izvedbenega sklepa Komisije presega izvedbena pooblastila, določena v Uredbi (ES) št. 1829/2003;

2. meni, da osnutek izvedbenega sklepa Komisije ni v skladu s pravom Unije, saj ni skladen s ciljem Uredbe (ES) št. 1829/2003, ki naj bi v skladu s splošnimi načeli iz Uredbe (ES) št. 178/2002 Evropskega parlamenta in Sveta ( 22 ) zagotovil osnovo za zagotavljanje visoke ravni varstva življenja in zdravja ljudi, zdravja in zaščite živali ter okoljskih interesov in interesov potrošnika v zvezi z gensko spremenjenimi živili in krmo ob zagotavljanju učinkovitega delovanja notranjega trga;

3. poziva Komisijo, naj umakne svoj osnutek izvedbenega sklepa;

4. znova poudarja, da je odločen doseči napredek v zvezi s predlogom Komisije o spremembi Uredbe (EU) št. 182/2011; poziva Svet, naj nujno nadaljuje svoje delo v zvezi s tem predlogom Komisije;

5. poziva Komisijo, naj prekine izvajanje vseh izvedbenih sklepov glede vlog za odobritev gensko spremenjenih organizmov, dokler se postopek odobritve ne spremeni in se ne odpravijo pomanjkljivosti sedanjega postopka, za katerega se je izkazalo, da je neustrezen;

6. poziva Komisijo, naj umakne predloge za odobritev gensko spremenjenih organizmov, če Stalni odbor za prehranjevalno verigo in zdravje živali ne bo izdal mnenja, bodisi za gojenje ali za uporabo v živilih in krmi;

7. poziva Komisijo, naj gensko spremenjenih rastlin, odpornih proti herbicidom, ne odobri brez popolne ocene ostankov škropljenja s komplementarnimi herbicidi, njihovih metabolitov in komercialnih pripravkov, ki se uporabljajo v državah gojenja;

8. poziva Komisijo, naj oceno tveganja uporabe komplementarnih herbicidov in njihovih ostankov v celoti vključi v oceno tveganja gensko spremenjenih rastlin, odpornih proti herbicidom, ne glede na to, ali je gensko spremenjena rastlina namenjena gojenju v Uniji ali se v Unijo uvaža za živila in krmo;

9. poziva Komisijo, naj ne odobri uvoza gensko spremenjenih rastlin, namenjenih za živila ali krmo, ki so odporne proti herbicidu, ki ni registriran za uporabo v Uniji, v tem primeru glufosinat;

10. poziva Komisijo, naj ne odobri podkombinacij iz zložb genskih elementov, razen če jih je temeljito ocenila Evropska agencija za varnost hrane na podlagi popolnih podatkov, ki jih je predložil vlagatelj;

11. natančneje meni, da je odobritev podkombinacij, za katere niso bili predloženi varnostni podatki in ki še niso bili niti preskušeni ali ustvarjeni, v nasprotju z načeli splošne živilske zakonodaje, kot je določeno v Uredbi (ES) št. 178/2002;

12. poziva Evropsko agencijo za varnost hrane, naj še naprej razvija in sistematično uporablja metode, ki omogočajo odkrivanje neželenih učinkov zložb genskih elementov, na primer v zvezi z adjuvantnimi lastnostmi toksinov Bt;

13. naroči svojemu predsedniku, naj to resolucijo posreduje Svetu in Komisiji ter vladam in parlamentom držav članic.

(1) UL L 268, 18.10.2003, str. 1.

(2) UL L 55, 28.2.2011, str. 13.

(3) Znanstveno mnenje o oceni gensko spremenjene koruze MON 89034 × 1507 × MON 88017 × 59122 × DAS-40278-9 in podkombinacij neodvisno od njihovega izvora za uporabo v živilih in krmi, uvoz in predelavo na podlagi Uredbe (ES) št. 1829/2003 (vloga EFSA-GMO-DE-2013–113), Strokovno glasilo EFSA 2019; 17(1): 5521, https://efsa.onlinelibrary.wiley.com/doi/epdf/10.2903/j.efsa.2019.5521

(4) Evropski parlament je v 8. zakonodajnem obdobju sprejel 36 resolucij, s katerimi je nasprotoval odobritvi gensko spremenjenih organizmov.

(5) 1507 × 59122, odobrena z Izvedbenim sklepom Komisije (EU) 2018/1110; MON 89034 × 88017, odobrena z Izvedbenim sklepom Komisije (EU) 2018/2046; in MON 89034 × 1507 × MON 88017 × 59122, MON 89034 × 1507 × MON 88017, MON 89034 × 1507 × 59122, MON 89034 × MON 88017 × 59122, 1507 × MON 88017 × 59122, MON 89034 × 1507, MON 89034 × 59122, 1507 × MON 88017, MON 88017 × 59122, odobrene z Izvedbenim sklepom Komisije 2013/650/EU.

(6) Znanstveno mnenje o oceni gensko spremenjene koruze MON 89034 × 1507 × MON 88017 × 59122 × DAS-40278-9 in podkombinacij neodvisno od njihovega izvora za uporabo v živilih in krmi, uvoz in predelavo na podlagi Uredbe (ES) št. 1829/2003 (vloga EFSA-GMO-DE-2013–113), Strokovno glasilo EFSA 2019; 17(1): 5521, https://efsa.onlinelibrary.wiley.com/doi/epdf/10.2903/j.efsa.2019.5521

(7) Glej mnenje EFSA, str. 10-11.

(8) Priloga G, pripombe držav članic, http://registerofquestions.efsa.europa.eu/roqFrontend/questionLoader?question=EFSA-Q-2018-00992

(9) Glej mnenje EFSA, str. 4.

(10) Glej na primer Bonny S, Genetically Modified Herbicide-Tolerant Crops, Weeds, and Herbicides: Overview and Impact’ (Gensko spremenjene poljščine, odporne na herbicide, plevel in herbicidi: pregled in učinek), Environmental Management, 2016, 57(1): 31-48,

https://www.ncbi.nlm.nih.gov/pubmed/26296738 in Benbrook, C.M., Impacts of genetically engineered crops on pesticide use in the U.S. – the first sixteen years (Učinek gensko spremenjenih poljščin na pesticide v ZDA – prvih šestnajst let), Environmental Sciences Europe, 2012, 24(24), https://enveurope.springeropen.com/articles/10.1186/2190-4715-24-24

(11) Izvedbena uredba Komisije (EU) 2019/533 z dne 28. marca 2019 o usklajenem večletnem programu nadzora Unije za leta 2020, 2021 in 2022 za zagotavljanje skladnosti z mejnimi vrednostmi ostankov pesticidov v ali na živilih rastlinskega in živalskega izvora ter oceno izpostavljenosti potrošnikov ostankom teh pesticidov (UL L 88, 29.3.2019, str. 28).

(12) Sklep agencije EFSA o strokovnem pregledu ocene tveganja pesticidov z aktivno snovjo glifosat. Strokovno glasilo EFSA 2015; 13(11):4302, str. 3 https://www.efsa.europa.eu/en/efsajournal/pub/4302

(13) EFSA Review of the existing maximum residue levels for glifosat according to Article 12 of Regulation (EC) No 396/2005 (Pregled EFSA obstoječih mejnih vrednosti ostankov za glifosat v skladu s členom 12 Uredbe (ES) št. 396/2005), 17. maj 2018, str. 12, https://www.efsa.europa.eu/fr/efsajournal/pub/5263

(14) Uredba (ES) št. 1107/2009 Evropskega parlamenta in Sveta z dne 21. oktobra 2009 o dajanju fitofarmacevtskih sredstev v promet in razveljavitvi direktiv Sveta 79/117/EGS in 91/414/EGS (UL L 309, 24.11.2009, str. 1).

(15) https://ec.europa.eu/food/plant/pesticides/eu-pesticides-database/public/?event=activesubstance.detail&language=SL&selectedID=1436

(16) Lurquin, P.F., Production of a toxic metabolite in 2, 4-D-resistant GM crop plants (Proizvodnja toksičnega metabolita v gensko spremenjenih rastlinah, odpornih na 2,4-D), 3 Biotech, 2016,

6(1): 1-4. https://link.springer.com/article/10.1007/s13205-016-0387-9#CR25

(17) Za pregled glej Rubio Infante, N. & Morno-Fierros, L., An overview of the safety and biological effects of Bacillus thuringiensis Cry toxins in mammals (Pregled varnosti in bioloških učinkov toksinov Bacillus thuringiensis Cry pri sesalcih), Journal of Applied Toxicology, 2016, 36 (5): 630-648.

http://onlinelibrary.wiley.com/doi/10.1002/jat.3252/full

(18) Vloga EFSA-GMO-DE-2010-86 (Bt11 3 MIR162 3 1507 3 GA21 koruza in tri podkombinacije, ne glede na njihov izvor), manjšinsko mnenje, J.M. Wal, član odbora EFSA za gensko spremenjene organizme, maj 2018 https://efsa.onlinelibrary.wiley.com/doi/epdf/10.2903/j.efsa.2018.5309 p. 34.

(19) Douglas, M. R. & Tooker, J. F., Large-Scale Deployment of Seed Treatments Has Driven Rapid Increase in Use of Neonicotinoid Insecticides and Preemptive Pest Management in U.S. Field Crops (Obširna uporaba tretiranja semen je spodbudila hitro povečanje uporabe neonikotinoidnih pesticidov in preventivnega zatiranja škodljivcev), Environmental Science & Technology. 2015, 49(8): 5088-5097, https://pubs.acs.org/doi/10.1021/es506141 g

(20) https://ec.europa.eu/food/plant/pesticides/approval_active_ substances/approval_renewal/neonicotinoids_en

(21) Gl. na primer uvodni govor na plenarnem zasedanju Evropskega parlamenta, vključen v politične smernice za naslednjo Evropsko komisijo (Strasbourg, 15. julij 2014), ali govor o stanju v Uniji iz leta 2016 (Strasbourg, 14. september 2016).

(22) Uredba (ES) št. 178/2002 Evropskega parlamenta in Sveta z dne 28. januarja 2002 o določitvi splošnih načel in zahtevah živilske zakonodaje, ustanovitvi Evropske agencije za varnost hrane in postopkih, ki zadevajo varnost hrane (UL L 31, 1.2.2002, str. 1).